## Rješenje kojim se Jaki Andabaku odobrava objavljivanje ponude za preuzimanje javnog dioničkog društva Lucidus d.d.

### NN 111/2008 (29.9.2008.), Rješenje kojim se Jaki Andabaku odobrava objavljivanje ponude za preuzimanje javnog dioničkog društva Lucidus d.d.

# HRVATSKA AGENCIJA ZA NADZOR FINANCIJSKIH USLUGA

**3256**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga,
temeljem Zahtjeva Jake Andabaka iz Zagreba, Trpanjska 26, za odobrenje
objavljivanja ponude za preuzimanje javnog dioničkog društva Lucidus d.d.,
Zagreb, Braće Domany 6, na sjednici održanoj 18. rujna 2008. godine, donijela je

## RJEŠENJE

1. Jaki Andabaku iz Zagreba, Trpanjska 26, odobrava se objavljivanje ponude za
preuzimanje javnog dioničkog društva Lucidus d.d., Zagreb, Braće Domany 6
2. Ovo Rješenje objavit će se u »Narodnim novinama«.

```
Obrazloženje
```

I. Jako Andabak iz Zagreba, Trpanjska 26, (dalje u tekstu: Ponuditelj), podnio
je Hrvatskoj agenciji za nadzor financijskih usluga (dalje u tekstu: Agencija),
8. rujna 2008. godine, temeljem odredbe članka 24. stavak 1. Zakona o
preuzimanju dioničkih društava (»Narodne novine« broj 109/07, dalje u tekstu:
Zakon), Zahtjev za odobrenje objavljivanja ponude za preuzimanje trgovačkog
društva Lucidus d.d., Zagreb, Braće Domany 6, (dalje u tekstu: Ciljno društvo),
ponudu za preuzimanje i isprave iz članka 22. stavak 3. Zakona, a dopunu
predmetnog zahtjeva 9. rujna 2008. godine i 12. rujna 2008. godine.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), u svezi s odredbom članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na internetu te utvrdila da
temeljni kapital Ciljnog društva iznosi 253.120.000,00 kuna.
Uvidom u podatke Središnje depozitarne agencije d.d., Zagreb, Heinzlova 62/a,
utvrđeno je da je Ciljno društvo na zadnji dan svakog mjeseca IV. kvartala 2007.
i I. kvartala 2008. godine, imalo više od 100 dioničara.
III. Obveza objavljivanja ponude za preuzimanje, nastala je za Ponuditelja i
osobe s kojima Ponuditelj djeluje zajednički 8. kolovoza 2008. godine,
stjecanjem 260.948 redovnih dionica Ciljnog društva koje daju pravo glasa,
transakcijama na Zagrebačkoj burzi d.d., Zagreb, Ivana Lučića 2a, što
predstavlja 10.3093 % udjela u temeljnom kapitalu Ciljnog društva i daje 260.948
glasova odnosno 11,3372 % od ukupnog broja glasova koje daju dionice Ciljnog
društva s pravom glasa. Najviša cijena po kojoj je Ponuditelj stekao dionice 8.
kolovoza 2008. godine iznosi 53,00 kune.
Nakon navedenog stjecanja Ponuditelj je ukupno imatelj 567.919 redovnih dionica
Ciljnog društva što predstavlja 22,4367 % udjela u temeljnom kapitalu Ciljnog
društva i daje 567.919 glasova odnosno 24,6738 % od ukupnog broja glasova koje
daju dionice Ciljnog društva s pravom glasa
Ponuditelj u predmetnoj ponudi za preuzimanje djeluje zajednički sa Sanjom
Gagulić iz Zagreba, Nova cesta 60, sa društvom Sunce global d.o.o., Zagreb,
Braće Domany 6, i s Kristijanom Gagulićem iz Zagreba, Nova cesta 60. Sukladno
odredbi članka 5. stavak 6. ZPDD-a, utvrđeno je da Jako Andabak Sanja Gagulić da
su u krvnom srodstvu u pravoj liniji, a Sanja Gagulić i Kristijan Gagulić su
bračni drugovi. Isto tako, Sanja Gagulić je direktor društva Sunce global d.o.o.
te da jedina zastupa društvo pojedinačno i samostalno.
Sanja Gagulić iz Zagreba, Nova cesta 60, je imatelj 221.055 redovnih dionica
Ciljnog društva s pravom glasa, što predstavlja 8,7332 % udjela u temeljnom
kapitalu Ciljnog društva i daje 221.055 glasova, odnosno 9,6039 % glasova od
ukupnog broja glasova koje daju dionice Ciljnog društva s pravom glasa.
Društvo Sunce global d.o.o. turistička agencija, Zagreb, Braće Domany 6, je
imatelj 41.127 redovnih dionica Ciljnog društva s pravom glasa, što predstavlja
1,6248 % udjela u temeljnom kapitalu Ciljnog društva i daje 41.127 glasova,
odnosno 1,7868 % glasova od ukupnog broja glasova koje daju dionice Ciljnog
društva s pravom glasa.
Kristijan Gagulić iz Zagreba, Nova cesta 60, je imatelj 2.000 redovnih dionica
Ciljnog društva s pravom glasa, što predstavlja 0,0790 % udjela u temeljnom
kapitalu Ciljnog društva i daje 2.000 glasova, odnosno 0,0868 % glasova od
ukupnog broja glasova koje daju dionice Ciljnog društva s pravom glasa.
Slijedom navedenog Ponuditelj, djelujući zajednički sa Sanjom Gagulić,
Kristijanom Gagulićem i društvom Sunce global d.o.o. turistička agencija, drži
ukupno 832.101 redovnih dionica Ciljnog društva, što predstavlja 32,8737 %
udjela u temeljnom kapitalu Ciljnog društva, čime su prešli prag od 25 % dionica
s pravom glasa, u smislu članka 8., stavka 2. Zakona, i daje 832.101 glas,
odnosno 36,1513 % glasova od ukupnog broja glasova koje daju dionice Ciljnog
društva s pravom glasa.
Prema izjavi Ponuditelja i osoba s kojima Ponuditelj djeluje zajednički,
dostavljenoj uz Zahtjev, osim navedenih, isti nisu sklapali druge pravne poslove
u cilju stjecanja dionica Ciljnog društva.
IV. Cijena koju se Ponuditelj u ponudi za preuzimanje obvezuje platiti po
dionici iznosi 53,00 kune. Prema podacima dostupnim Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, navedena
cijena je najveća cijena po kojoj su Ponuditelj i osobe s kojima Ponuditelj
djeluje zajednički stjecali dionice Ciljnog društva 08. kolovoza 2008. godine na
Zagrebačkoj burzi d.d.
Sukladno potvrdi Zagrebačke burze d.d., Zagreb, Ivana Lučića 2 a od 11. rujna
2008. godine, dostavljenoj uz Zahtjev za odobrenje objavljivanja ponude za
preuzimanje, prosječna cijena dionica Ciljnog društva izračunata na način
propisan odredbom članka 16. stavak 3. Zakona, iznosi 50,47 kuna.
Slijedom navedenog, utvrđeno je da je cijena izražena u ponudi za preuzimanje u
iznosu od 53,00 kuna po dionici, određena u skladu s odredbama članka 16. stavak
2. i 3. Zakona.
V. Ponuditelj i osobe s kojima Ponuditelj djeluje zajednički drže ukupno 832.101
redovnih dionica Ciljnog društva, a temeljni kapital Ciljnog društva podijeljen
je na 2.531.200,00 redovne dionice, svaka u nominalnom iznosu od 100,00 kuna.
Novčana sredstva potrebno je osigurati sukladno odredbi članka 19. stavak 1.
Zakona, za plaćanje preostalih dionica Ciljnog društva s pravom glasa, u iznosu
od najmanje 90.052.247,00 kuna.
Uvidom u potvrdu Središnje depozitarne agencije d.d., Zagreb, Heinzelova 62/a,
kao depozitara, dostavljenu uz Zahtjev za odobrenje objavljivanja ponude za
preuzimanje, utvrđeno je da je Ponuditelj, radi osiguranja naknade za plaćanje
dionica koje su predmet ponude za preuzimanje, depozitaru dostavio neopozivu
bankovnu garanciju, na prvi poziv, izdanu od strane društva Zagrebačke banke
d.d., Zagreb, Paromlinska 2, kao garanta, u korist osoba koje će pohraniti svoje
dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog,
temeljem odredbe članka 24. stavak 3. Zakona, odlučeno je kao u točki 1. izreke.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/08-10/13
Urbroj: 326-111-08-6
Zagrebu, 18. rujna 2008.

Predsjednik Uprave
**Ante Samodol**, v. r.

Rješenje, NN 111/2008-3256
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)